Is testament wat net deur een getuie onderteken is geldig? - Jy en die RegJy en die Reg
Tuis › Artikels › Is testament wat net deur een getuie onderteken is geldig?
Die Wet op Testamente no. 7 van 1953 skryf sekere vereistes voor waaraan 'n testament moet voldoen om geldig te wees. Hierdie vereistes sluit onder andere die volgende in:
Die testament moet op skrif wees.
Elke bladsy moet onderteken wees deur die Testateur/Testatrise in die teenwoordigheid van twee getuies.
Elke bladsy moet onderteken wees deur die twee getuies.
'n Eksekuteur moet aangewys word.
Wat gebeur indien die oorledene se testament nie aan die formaliteitvereistes voldoen nie, byvoorbeeld indien slegs een getuie die testament onderteken?
Volgens die formaliteitvereistes in die gemelde Wet moet twee getuies saam met die testateur die testament op elke bladsy onderteken. Indien dit nie gebeur nie is daardie testament as uitgangspunt ongeldig.
Die Wet maak egter voorsiening vir 'n hofaansoek vir kondonasie van die nienakoming van enige formaliteitvereistes. Indien die hof oortuig kan word dat die dokument wel die testateur se laaste wil weerspieël, sal die hof die dokument as 'n geldige testament verklaar.
Die hof moet dus net tot die gevolgtrekking kom dat daar geen sprake van enige bedrog of ongerymdhede was nie en in die meeste gevalle sal daar dan 'n geldige testament wees.
So 'n hofaansoek gaan uiteraard met heelwat regskoste gepaard, selfs al word die aansoek nie geopponeer nie. As iemand wel die aansoek opponeer en aanvoer dat die testament as ongeldig beskou moet word, kan die kostes baie hoog wees en sal dit die applikant 'n hele paar Rand uit die sak jaag.
Maak gebruik van 'n kundige persoon indien jy 'n testament wil opstel – 'n persoon wat die formaliteitvereistes van 'n testament ken en sal toesien dat dit nagekom word, vanaf die opstel van die dokument tot en met die ondertekening daarvan.